CELEX: 32021R1415
Language: lt
Date: 2021-05-05 00:00:00
Title: Komisijos deleguotasis reglamentas (ES) 2021/1415 2021 m. gegužės 5 d. kuriuo Europos Parlamento ir Tarybos reglamentas (ES) 2017/2402 papildomas techniniais reguliavimo standartais, susijusiais su prievolėmis kompetentingoms institucijoms ir ESMA, EBI ir EIOPA bendradarbiauti, keistis informacija ir pranešti (Tekstas svarbus EEE)

2021 8 30   
               
               
                  LT
               
               
                  Europos Sąjungos oficialusis leidinys
               
               
                  LI 304/1
               
            
         KOMISIJOS DELEGUOTASIS REGLAMENTAS (ES) 2021/1415
         2021 m. gegužės 5 d.
         kuriuo Europos Parlamento ir Tarybos reglamentas (ES) 2017/2402 papildomas techniniais reguliavimo standartais, susijusiais su prievolėmis kompetentingoms institucijoms ir ESMA, EBI ir EIOPA bendradarbiauti, keistis informacija ir pranešti
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2017 m. gruodžio 12 d. Europos Parlamento ir Tarybos reglamentą (ES) 2017/2402, kuriuo nustatoma bendroji pakeitimo vertybiniais popieriais sistema ir sukuriama specialioji paprasto, skaidraus ir standartizuoto pakeitimo vertybiniais popieriais sistema, ir iš dalies keičiamos direktyvos 2009/65/EB, 2009/138/EB ir 2011/61/ES bei reglamentai (EB) Nr. 1060/2009 ir (ES) Nr. 648/2012 (1), ypač į jo 36 straipsnio 8 dalies trečią pastraipą,
         kadangi:
         
                     (1)
                  
                  
                     Reglamento (ES) 2017/2402 36 straipsnyje reikalaujama, kad, vykdydamos savo pareigas pagal Reglamento (ES) 2017/2402 30–34 straipsnius, to reglamento 29 straipsnyje nurodytos kompetentingos institucijos (toliau – kompetentingos institucijos) ir trys Europos priežiūros institucijos (EPI), t. y. Europos vertybinių popierių ir rinkų institucija (ESMA), Europos bankininkystės institucija (EBI) ir Europos draudimo ir profesinių pensijų institucija (EIOPA), glaudžiai tarpusavyje bendradarbiautų ir keistųsi informacija. Jame taip pat reikalaujama, kad kompetentingos institucijos, nustačiusios, kad subjektas pažeidė arba galėjo pažeisti tam tikrus to reglamento reikalavimus, apie savo išvadas praneštų subjekto kompetentingai institucijai, o tais atvejais, kai pažeidimas susijęs su neteisingu ar klaidinančiu pranešimu pagal to reglamento 27 straipsnio 1 dalį, praneštų subjekto, paskirto veikti kaip pirmas kontaktinis punktas, kompetentingai institucijai, o ši savo ruožtu informuotų EPI;
                  
               
                     (2)
                  
                  
                     pagal Reglamento (ES) 2017/2402 36 straipsnį reikalaujamo bendradarbiavimo, keitimosi informacija ir pranešimo mastas ir pobūdis turėtų būti pakankamas, kad kompetentingos institucijos ir EPI galėtų veiksmingai vykdyti joms patikėtas priežiūros, tyrimo ir sankcijų taikymo pareigas. Šiuo tikslu šiame reglamente nustatoma būtiniausia informacija, kuria turėtų keistis kompetentingos institucijos ir EPI, atitinkamais atvejais įskaitant priežiūros ir vykdymo užtikrinimo veiklos ataskaitas;
                  
               
                     (3)
                  
                  
                     labai svarbu, kad kompetentingos institucijos ir EPI galėtų bendradarbiauti ir keistis informacija viso savo veiklos proceso metu, laikydamosi nacionalinės ir Sąjungos teisės, kuria reglamentuojama informacijos konfidencialumo apsauga ir asmens duomenų tvarkymas;
                  
               
                     (4)
                  
                  
                     siekiant užtikrinti, kad bendradarbiavimas ir keitimasis informacija pagal Reglamento (ES) 2017/2402 36 straipsnio 1 dalį vyktų veiksmingai ir laiku, tikslinga nustatyti bendras procedūras ir formas, naudotinas prašant bendradarbiauti ar pateikti informacijos ir atsakant į tokius prašymus;
                  
               
                     (5)
                  
                  
                     kompetentingos institucijos ir EPI taip pat turėtų naudoti bendrą procedūrą ir formą, norėdamos savanoriškai perduoti informaciją kitai kompetentingai institucijai arba EPI, kai mano, kad jų turima informacija gali būti naudinga kitai kompetentingai institucijai arba EPI. Pavyzdžiui, tai galėtų apimti informaciją, kurią turi institucinio investuotojo arba trečiosios šalies, įgaliotų įvertinti, ar pakeitimas vertybiniais popieriais atitinka paprasto, skaidraus ir standartizuoto (PSS) pakeitimo vertybiniais popieriais reikalavimus, kompetentinga institucija, kai ta informacija gali būti naudinga iniciatoriaus, rėmėjo, specialios paskirties pakeitimo vertybiniais popieriais subjekto arba pirminio skolintojo kompetentingai institucijai;
                  
               
                     (6)
                  
                  
                     bendra savanoriško keitimosi informacija procedūra ir forma taip pat turėtų būti naudojama pranešant išvadas apie pažeidimą arba įtariamą pažeidimą pagal Reglamento (ES) 2017/2402 36 straipsnio 4 ir 5 dalis. Taip siekiama užtikrinti, kad pareigos pranešti apie pažeidimą pagal tą straipsnį būtų įvykdytos sklandžiai ir laiku;
                  
               
                     (7)
                  
                  
                     kompetentingos institucijos ir EPI turėtų būti įpareigotos užtikrinti visų prašymų bendradarbiauti ar informacijos prašymų, visos informacijos, kuria faktiškai keičiamasi arba apie kurią pranešta, ir visų pateiktų pranešimų konfidencialumą, taip pat užtikrinti, kad būtų laikomasi asmenų apsaugos tvarkant asmens duomenis ir laisvo tokių duomenų judėjimo taisyklių;
                  
               
                     (8)
                  
                  
                     šis reglamentas grindžiamas ESMA Komisijai pateiktais techninių reguliavimo standartų projektais;
                  
               
                     (9)
                  
                  
                     ESMA atvirų viešų konsultacijų dėl reguliavimo standartų projektų, kuriais grindžiamas šis reglamentas, nerengė ir galimų sąnaudų ir naudos neanalizavo, nes tai būtų buvę labai neproporcinga tų standartų taikymo srities ir poveikio požiūriu, atsižvelgiant į tai, kad jie iš esmės susiję su kompetentingomis institucijomis ir EPI;
                  
               
                     (10)
                  
                  
                     ESMA paprašė Europos Parlamento ir Tarybos reglamento (ES) Nr. 1095/2010 (2) 37 straipsniu įsteigtos Vertybinių popierių ir rinkų suinteresuotųjų subjektų grupės pateikti savo nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Kontaktiniai punktai
            
               1.   Bendradarbiavimo, keitimosi informacija ir pranešimo pagal Reglamento (ES) 2017/2402 36 straipsnį tikslais kiekviena Reglamento (ES) 2017/2402 29 straipsnyje nurodyta kompetentinga institucija (toliau – kompetentinga institucija) ir EPI paskiria kontaktinius punktus.
            
            
               2.   Ne vėliau kaip 2021 m. spalio 19 d. kompetentingos institucijos, EBI ir EIOPA perduoda ESMA savo paskirtų kontaktinių punktų duomenis. Jos nuolat informuoja ESMA apie visus tų duomenų pasikeitimus.
            
            
               3.   ESMA nuolat atnaujina visų pagal šį straipsnį paskirtų kontaktinių punktų sąrašą ir prireikus jį atnaujina, kad juo galėtų naudotis kompetentingos institucijos, EBI ir EIOPA.
            
            
               4.   3 dalyje nurodytą naujausią sąrašą kompetentingos institucijos ir EPI naudoja 1 dalyje nurodytais tikslais.
            
         
         
            2 straipsnis
            Bendravimo priemonės
            
               1.   Išskyrus atvejus, kai šiame reglamente nurodyta kitaip, visos pagal šį reglamentą naudotinos formos raštiškai perduodamos paštu, faksu arba elektroninėmis priemonėmis.
            
            
               2.   Nustatant tinkamiausias bendravimo priemones kiekvienu konkrečiu atveju, tinkamai atsižvelgiama į konfidencialumo aspektus, susirašinėjimui reikalingą laiką, perduotinos medžiagos kiekį ir galimybę tą informaciją lengvai gauti.
            
         
         
            3 straipsnis
            Informacija, kuria turi būti keičiamasi
            Gavusios prašymą pagal 4 straipsnį, kompetentingos institucijos ir EPI pagal Reglamento (ES) 2017/2402 36 straipsnio 1 dalį keičiasi bent šia informacija:
            
                        a)
                     
                     
                        informacija apie to reglamento 30 straipsnio 2 dalyje nurodytą tvarką, procesus ir mechanizmus;
                     
                  
                        b)
                     
                     
                        informacija apie to reglamento 30 straipsnio 3 dalyje nurodytą rizikos valdymo politiką ir procedūras;
                     
                  
                        c)
                     
                     
                        informacija apie to reglamento 30 straipsnio 4 dalyje nurodytą konkretų poveikį ir reikšmingą riziką;
                     
                  
                        d)
                     
                     
                        informacija ir, jei yra, ataskaitomis ar ataskaitų ištraukomis apie tyrimus ar procesus, pradėtus to reglamento 32 straipsnio 1 dalyje išvardytais atvejais;
                     
                  
                        e)
                     
                     
                        informacija ir, jei yra, ataskaitomis ar ataskaitų ištraukomis apie baudžiamąsias sankcijas, administracines sankcijas arba taisomąsias priemones, skiriamas pagal to reglamento 32 arba 34 straipsnį.
                     
                  
         
            4 straipsnis
            Prašymai bendradarbiauti arba keistis informacija
            
               1.   Prašymai bendradarbiauti arba keistis informacija pagal Reglamento (ES) 2017/2402 36 straipsnio 1 dalį teikiami naudojant šio reglamento I priede nustatytą formą.
            
            
               2.   Jeigu prašymą teikianti šalis mano, kad prašymą reikia įvykdyti skubiai, prašymas gali būti pateiktas žodžiu su sąlyga, kad vėliau nepagrįstai nedelsiant prašymas bus perduotas naudojant I priede nustatytą formą.
            
            
               3.   Prašymą teikianti šalis pateikia pageidaujamą atsakymo terminą ir prireikus nurodo prašymo skubumą.
            
            
               4.   Kai prašymas bendradarbiauti yra susijęs su informacijos prašymu, prašymą teikianti šalis:
               
                           a)
                        
                        
                           kuo išsamiau nurodo prašomą informaciją, įskaitant priežastis, kodėl ta informacija laikoma svarbia vykdant jos pareigas pagal Reglamento (ES) 2017/2402 30–34 straipsnius;
                        
                     
                           b)
                        
                        
                           kai tinka, nurodo visus klausimus, susijusius su prašomos informacijos konfidencialumu, įskaitant visas specialias atsargumo priemones, kurių reikia imtis renkant tą informaciją.
                        
                     
         
         
            5 straipsnis
            Atsakymas į prašymus bendradarbiauti arba keistis informacija
            
               1.   Jei pagal 4 straipsnį pateiktą prašymą gavusiai šaliai reikia to prašymo paaiškinimo, ji kuo greičiau bet kokiomis tinkamomis priemonėmis žodžiu arba raštu kreipiasi į prašymą teikiančią šalį dėl tokio paaiškinimo. Prašymą teikianti šalis nedelsdama pateikia paaiškinimą.
            
            
               2.   Atsakydamas į pagal 4 straipsnį pateiktą prašymą, prašymo gavėjas:
               
                           a)
                        
                        
                           naudoja šio reglamento II priede nustatytą formą;
                        
                     
                           b)
                        
                        
                           neviršydamas savo įgaliojimų, imasi pagrįstų veiksmų, kad užtikrintų prašomą bendradarbiavimą ar suteiktų prašomą informaciją;
                        
                     
                           c)
                        
                        
                           įvykdo prašymą tokiu būdu, kad būtų sudarytos sąlygos laiku imtis visų būtinų reguliavimo veiksmų, atsižvelgiant į prašymo sudėtingumą ir būtinybę įtraukti kitą kompetentingą instituciją arba EPI.
                        
                     
         
         
            6 straipsnis
            Keitimasis informacija savo iniciatyva
            
               1.   Teikdamos informaciją savo iniciatyva, kompetentingos institucijos arba EPI naudoja šio reglamento III priede nustatytą formą.
            
            
               2.   Jei informaciją siunčianti šalis mano, kad jos iniciatyva teikiama informacija turėtų būti perduota skubiai, informacija gali būti perduota žodžiu su sąlyga, kad vėliau nepagrįstai nedelsiant ji bus perduota naudojant III priede pateiktą formą.
            
         
         
            7 straipsnis
            Prievolės pranešti
            
               1.   Pranešimai pagal Reglamento (ES) 2017/2402 36 straipsnio 4 ir 5 dalis teikiami naudojant šio reglamento III priede nustatytą formą.
            
            
               2.   Jeigu pranešimą teikianti šalis mano, kad informaciją reikia perduoti skubiai, pranešimas gali būti pateiktas žodžiu su sąlyga, kad vėliau nepagrįstai nedelsiant pranešimas bus perduotas naudojant III priede nustatytą formą.
            
            
               3.   Pranešimą teikianti kompetentinga institucija nurodo faktinius duomenis, nustatyto arba įtariamo pažeidimo pobūdį, reikšmingumą ir trukmę ir pateikia visą kitą svarbią informaciją, kuri galėtų būti naudinga pranešimą gaunančiai kompetentingai institucijai.
            
         
         
            8 straipsnis
            Konfidencialumas ir leistinas informacijos naudojimas
            
               1.   Kompetentingos institucijos ir EPI, vadovaudamosi teisės aktais, kuriais joms suteikiami įgaliojimai, susiję su jų pareigų pagal Reglamentą (ES) 2017/2402 vykdymu, užtikrina visų prašymų bendradarbiauti ar visų informacijos prašymų, pateiktų pagal to reglamento 36 straipsnį, visų atsakymų į tokius prašymus ir visų pranešimų ar kitos pagal tą straipsnį pateiktos informacijos buvimo ir turinio konfidencialumą.
            
            
               2.   Kompetentingos institucijos ir EPI, vadovaudamosi 1 dalyje nurodytais teisės aktais, pagal Reglamento (ES) 2017/2402 36 straipsnį joms pateiktą informaciją naudoja tik savo pareigoms pagal tą reglamentą vykdyti.
            
         
         
            9 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. gegužės 5 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 347, 2017 12 28, p. 35.
         
            (2)  2010 m. lapkričio 24 d. Europos Parlamento ir Tarybos reglamentas (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) ir iš dalies keičiamas Sprendimas Nr. 716/2009/EB bei panaikinamas Komisijos sprendimas 2009/77/EB (OL L 331, 2010 12 15, p. 84).
      
      
         
            I PRIEDAS
            Prašymo bendradarbiauti ir keistis informacija forma
            
               Prašymas bendradarbiauti ir keistis informacija
            
            
               
            
               
            
               
         
      
      
         
            II PRIEDAS
            Atsakymo į prašymą bendradarbiauti arba keistis informacija forma
            
               Atsakymas į prašymą bendradarbiauti arba keistis informacija
            
            
               
            
               
            
               
         
      
      
         
            III PRIEDAS
            Informacijos teikimo savo iniciatyva ir pranešimo apie pažeidimą (-us) arba įtariamą (-us) pažeidimą (-us) forma
            
               Informacijos teikimas savo iniciatyva arba pranešimas apie pažeidimą (-us) arba įtariamą (-us) pažeidimą (-us)